Impinduka zazanwe n’Inama ya 16 y’Umushyikirano mu gihe hitegurwa iya 17 | Le Site De La Diaspora Rwandaise\nImpinduka zazanwe n’Inama ya 16 y’Umushyikirano mu gihe hitegurwa iya 17\n11 Déc , 2019 | Kinyarwanda, RwandaNews |\nInama y’Igihugu y’Umushyikirano igiye kuba ku nshuro ya 17 ku matariki ya 19 na 20 Ukuboza muri Kigali Convention Centre nk’uko bimaze kumenyerwa.\nNi inama ireba uko ubuzima rusange bw’igihugu buhagaze, hagatangwa inama n’ibitekerezo, hagafatwa n’imyanzuro igomba gushyirwa mu bikorwa kugira ngo ibitameze neza binozwe.\nAbanyarwanda batangiye kwiyandikisha basaba kuzawitabira. Nk’ababa muri Canada, Ambasade y’u Rwanda muri iki gihugu yabahaye ubutumire ku wa 19 Ugushyingo ibasaba gutangira kwiyandikisha niba bifuza kuzitabira iyi nama muri KCC, bakabikora bitarenze ku wa 25 Ugushyingo.\nKugeza ubu, ntiharatangazwa ingingo z’ingenzi zizaganirwaho muri uyu mushyikirano, gusa amakuru agera kuri IGIHE ni uko kuri uyu wa Gatatu habaye inama inonosora neza ibizaganirwaho.\nUmushyikirano uheruka niwo wafatiwemo imyanzuro irimo uwo kuvugurura imitangire n’imicungire y’inguzanyo zihabwa abatishoboye zinyuzwa mu Umurenge Sacco kugira ngo zibafashe kwivana mu bukene vuba no kwigira.\nSoma:Imyanzuro 10 yafatiwe mu Nama y’Igihugu y’Umushyikirano ya 16\nUyu mwanzuro wafashwe nyuma y’aho Perezida Paul Kagame agaragaje impungenge ku mpamvu inyungu ku nguzanyo yajyaga ihabwa abatishoboye bafashwa muri gahunda ya VUP, yavuye kuri 2 % ikagera ku 11 %.\nPerezida Kagame yagaragaje ko atumva uburyo gahunda ya VUP yahinduwe, abaturage aho gufasha bakazajya bakwa inyungu y’umurengera\nMu Mushyikirano uheruka Guverineri wa Banki Nkuru y’Igihugu, Rwangombwa John, yavuze ko inyungu ya 2 % yakwaga ku nguzanyo z’abatishoboye yatangwaga buri kwezi, umwaka ugashira batanze inyungu ya 24 %, mu gihe inyungu ya 11 % yashyizweho itangwa ku mwaka.\nNyuma y’aho iyi ngingo igiriweho impaka, uburyo iyi nguzanyo yatangwaga byahise bivugururwa bisubira ku nyungu ya 2% ndetse Imirenge Sacco yamburwa gutanga inguzanyo za VUP.\nMuri Gicurasi uyu mwaka, Ikigo cy’Igihugu gishinzwe guteza imbere Amakoperative RCA, cyandikiye Imirenge Sacco yose ibaruwa iyimenyesha ko itemerewe kongera gutanga inguzanyo ya VUP.\nUmuyobozi wa RCA, Prof. Harelimana Jean Bosco, aherutse kubwira IGIHE ati “Amafaranga azaba ari kuri konti z’inzego z’ibanze muri Sacco ni nazo zizajya zemeza abagomba kuyahabwa muri make inzego z’ibanze nizo zizaba umuyoboro wo kuyaha abaturage. Imishinga izajya yemerezwa ku Murenge, za Sacco zihite zitanga amafaranga mu gihe mbere ari Sacco zemezaga imishinga zikanatanga amafaranga.”\n“Inyungu ya 11% nayo yavuyeho, ahubwo SACCO izajya ifata 2% ya serivisi.”\nKu mwanzuro wo kunoza imikorere y’Umurenge-SACCO muri rusange, kugira ngo irusheho kugera ku ntego yashyiriweho no gufata ingamba zo kwishyuza vuba abayambuye; Umuyobozi Mukuru Ushinzwe kugenzura ibigo by’imari, Kevin Shyamba Kavugizo, aherutse kuvuga ko hashyizweho itsinda ryo ku rwego rw’igihugu rigomba gukurikirana igaruzwa ry’inguzanyo za Sacco, ririmo Minecofin, Minicom, BNR, RIB n’abandi.\nAti “Twakoze mu byiciro bibiri, icyiciro cya mbere cyabashije kwishyuza amafaranga agera muri miliyoni 754 Frw, naho icya kbiri cyo cyagaruje menshi kurushaho, agera kuri miliyari 1.5. Ni ukuvuga ko bijyanye n’izindi mbaraga zashyizwe mu kwishyuza kubera ko izo za Sacco nazo ubwo rya tsinda ryishyuzaga zari zirimo gukora ibishoboka mu kugaruza inguzanyo zitishyuwe, aho icyo gikorwa muri rusange kimaze kugaruza miliyari 5 Frw, muri miliyari 10 Frw z’inguzanyo.”\nGuverineri wa Banki Nkuru y’Igihugu, John Rwangombwa, atanga ibitekerezo mu nama y’Umushyikirano cyane ku bijyanye n’inyungu ya VUP\nUndi mwanzuro wavugaga ku kongera ubuhunikiro bw’ibiribwa n’urutonde rw’ibyo igihugu gishobora guhunika mu rwego rwo kwihaza, kandi hakanozwa imikorere y’isoko ry’ibicuruzwa by’ibanze .\nKimwe mu byakozwe mu kuwushyira mu bikorwa, mu ngengo y’imari y’uyu mwaka, Urwego rw’ubuhinzi rwongerewe miliyari 32.4 zizakoreshwa mu bijyanye n’inyongeramusaruro, kubaka ubwanikiro, ubuhunikiro, kugura imashini zumisha imyaka no gutunganya igishanga.\nIkibazo cy’imirire mibi mu bana nacyo cyari cyafatiwe umwanzuro w’uko hagomba guhuzwa igenamigambi n’ishyirwa mu bikorwa mu nzego zose bireba hagamijwe kwihutisha kugikemura.\nNi mu gihe muri iki gihe imibare igaragaza ko 38% by’abana bafite ikibazo cy’imirire mibi no kugwingira.\nMu ntangiriro z’uyu mwaka ubwo Minisitiri w’Intebe, Dr. Ngirente Edouard yahaga ibisobanuro mu magambo Inteko Ishinga Amategeko, umutwe wa Sena, ku ngamba guverinoma yafatiye iki kibazo yavuzemo ibijyanye no gutangiza ikigo mbonezamikurire cy’abana bato hakitabwa ku mikurire y’umwana muri rusange atari imirire gusa.\nIzindi ngamba zizashyirwa mu bikorwa binyuze muri icyo kigo harimo kuboneza imikurire n’imirerere y’abana ku mudugudu, gutanga inyunganirabiribwa irimo ibinini by’inzoka na Vitamine bihabwa abana n’abagore, ifu yitwa Ongera, Shisha Kibondo; ubukangurambaga ku minsi 1000 ya mbere y’umwana n’izindi.\nMuri Gahunda ya Shisha Kibondo, kuva muri Mutarama 2017 kugera icyo gihe mu 2018, hatanzwe toni zisaga ibihumbi 3 548 mu gihugu hose.\nUndi mwanzuro warebaga ku bijyanye no gushishikariza abanyarwanda gukunda no gukoresha ibikorerwa mu Rwanda, kongera ubwiza n’ubwinshi bwabyo no gufata ingamba zituma ibiciro byabyo bibasha guhangana n’ibituruka hanze.\nMu 2017 nibwo Guverinoma y’u Rwanda yashyizeho gahunda ya Made in Rwanda, ndetse hasohorwa amabwiriza agaragaza ko ibyakorewe mu Rwanda bihabwa umwihariko iyo bigeze mu masoko ya leta, ibintu byateye imbaraga abakorera imirimo itandukanye mu Rwanda.\nMinisitiri w’Ubucuruzi n’Inganda, Soraya Hakuziyaremye, aherutse kuvuga ko mbere yo gutangiza gahunda ya Made in Rwanda, urwego rw’ibikorerwa mu nganda rutazamukaga cyane, aho rwatanze nibura miliyari 323 Frw mu myaka ibiri yikurikiranya ya 2011 na 2012.\nYakomeje ati “Byaragabanutse mu 2014 ariko nyuma yaho kuva mu 2015 twabonye izamuka rya 11% ku mpuzandengo, rutanga nibura miliyari 510 Frw mu myaka yakurikiye. Twongeyeho ubucukuzi bw’amabuye y’agaciro n’ubwubatsi, urwego rw’inganda rwatanze umusaruro wa miliyari 1456 Frw ku musaruro w’igihugu, ni ukuvuga ko rwazamutse 49% uhereye mu 2015. Rero Made in Rwana irakora.”\nSoma: Mu mibare: Made in Rwanda imaze gutanga musaruro ki?\n“Urugero rwa kabiri ni ukureba ibyoherezwa mu mahanga. Mbere y’ubukangurambaga bwa Made in Rwanda, ibyoherezwa mu mahanga byazamukaga ku mpuzandengo ya 10%, ariko mu myaka itatu ishize twabonye ibyoherezwa mu mahanga byiyongera kuri 17% ariko twanabonye urunyurane rw’ibyoherezwa mu mahanga, aho mbere twabonaga ikawa n’icyayi, ubu dufite imboga, indabo, urusenda n’ibindi byiyongera ku bisanzwe twoherezaga mu mahanga. Rero Made in Rwanda irimo gutanga umusaruro.”\nMu yindi myanzuro harimo kandi ugamije kwihutisha ishyirwa mu bikorwa rya gahunda y’igihugu yo kwizigamira y’igihe kirekire (Ejo Heza) no gukangurira abanyarwanda b’ingeri zose kuyitabira.\nGahunda ya Ejo Heza yatangirijwe mu mushyikirano uheruka, kuri ubu imibare yerekana ko abanyarwanda barenga ibihumbi 170 bamaze kucyiyandikishamo, muri bo ibihumbi 60 bamaze kwizigamira, aho ubwizigame bumaze kugera mu kigega ari miliyoni zirenga 500 Frw.\nGuverinoma y’u Rwanda yihaye intego yo kuzamura urwego rw’ubwizigame bukava ku gipimo cya 10.6% bukagera kuri 23 % mu 2024.\nIkigo cy’Ubwiteganyirize (RSSB) giherutse gutangaza ko mu rwego rwo gufasha abanyarwanda gukoresha ku mafaranga bizigamiye muri Ejo Heza, ufite ubwizigame bungana na miliyoni enye kuzamura, ashobora gukoresha 40% yayo nk’ingwate mu bigo by’imari, kubaka inzu cyangwa kwiga.\nUwizigamiye agera kuri miliyoni 4 Frw kuzamura atangira kuyakoresha akimara kuyizigamira mu gihe ubundi bwizigame buhabwa nyirabwo hashize imyaka 55 habariweho n’inyungu.\nMinisitiri w’Ibikorwaremezo, Amb. Claver Gatete, atanga ibitekerezo\nMinisitiri Soraya Hakuziyaremye yabajijwe ibijyanye no gufasha abaturage kugira ngo basobanukirwe gahunda ya Made in Rwanda\nAbaturage bahabwa umwanya wo gutanga ibitekerezo mu nama y’igihugu y’umushyikirano\nPerezida Kagame asezera abayobozi batandukanye ubwo Inama y’Igihugu y’Umushyikirano yasozwaga\nYanditswe na Philbert Girinema Kuya 11 Ukuboza 2019\nPrécédentRDC : Une Radio proche du MLC de Jean-Pierre Bemba attaquée et fermée par la police\nSuivantLe nouvel Ambassadeur du Rwanda en France a présenté ses lettres de créance\nIcyemezo cyo kohereza Mugesera mu Rwanda kirafatwa kuri uyu wa mbere\nPrix d’Excellence 2018 : Plusieurs rwandais de la diaspora distingués à Paris\nAbanyarwanda barasabwa kongera ubwinshi n’ubwiza bw’ibyo bakora\nGénocide au Rwanda : la reconnaissance a « du mal à rentrer dans la mémoire contemporaine »\nArchives Sélectionner un mois mars 2021 février 2021 janvier 2021 décembre 2020 novembre 2020 octobre 2020 septembre 2020 août 2020 juillet 2020 juin 2020 mai 2020 avril 2020 mars 2020 février 2020 janvier 2020 décembre 2019 novembre 2019 octobre 2019 septembre 2019 août 2019 juillet 2019 juin 2019 mai 2019 avril 2019 mars 2019 février 2019 janvier 2019 décembre 2018 novembre 2018 octobre 2018 septembre 2018 juillet 2018 juin 2018 mai 2018 avril 2018 mars 2018 février 2018 janvier 2018 décembre 2017 novembre 2017 octobre 2017 septembre 2017 août 2017 juillet 2017 juin 2017 mai 2017 avril 2017 mars 2017 février 2017 janvier 2017 décembre 2016 novembre 2016 octobre 2016 septembre 2016 août 2016 juillet 2016 juin 2016 mai 2016 avril 2016 mars 2016 février 2016 janvier 2016 décembre 2015 novembre 2015 octobre 2015 septembre 2015 août 2015 juillet 2015 juin 2015 mai 2015 avril 2015 mars 2015 février 2015 janvier 2015 décembre 2014 novembre 2014 octobre 2014 septembre 2014 août 2014 juillet 2014 juin 2014 mai 2014 juin 2013 mai 2013 avril 2013 mars 2013 février 2013 janvier 2013 décembre 2012 novembre 2012 octobre 2012 septembre 2012 août 2012 juillet 2012 juin 2012 mai 2012 avril 2012 mars 2012 février 2012 janvier 2012 décembre 2011 novembre 2011 octobre 2011 septembre 2011 août 2011 juillet 2011 juin 2011 mai 2011 avril 2011 mars 2011 février 2011 janvier 2011 décembre 2010 novembre 2010 octobre 2010 septembre 2010 août 2010 juillet 2010 juin 2010 mai 2010 avril 2010 mars 2010 février 2010 janvier 2010 décembre 2009 novembre 2009 octobre 2009 septembre 2009 août 2009 juillet 2009 juin 2009 janvier 2009 décembre 2008 novembre 2008 octobre 2008 septembre 2008 août 2008 juillet 2008 juin 2008 mai 2008 avril 2008 mars 2008 février 2008 août 2004